Nyu-Yorkda semizlikka qarshi kurash
Nyu-York meri Maykl Blumberg semizlikka qarsji kurash tariqasida shirin gazli ichimliklarni man etmoqchi.
Kuniga qancha shirin gazli ichimlik iste’mol qilish mumkin? Ko’pgina amerikaliklar uchun bir o’tirishda yarim litr, hatto bir litr koka-kola yoki fantani simirishi hech gap emas. Nyu-York meri Maykl Blumberg fikricha bu o’taketgan ahmoqlik. Zararini bila turib, nega loqaydmiz, deya so’raydi u. Ba’zi nyu-yorkliklar merdan norozi. “Bu qanday davlat bo’ldi ko’ngling tusagan ichimlikni icholmasang? Ichsak ichibmiz-da!” - dedi bir fuqaro. “Bu demokratik davlat-ku axir! Qanday ichimlik ichishni biz o’zimiz hal qilishga haqlimiz,” - unga jo'r bo'ladi yana bir nyu-yorklik. Siyosiy tahlilchi Deyvid Almasi ham mer taklifiga qarshi. Katta shishalardagi ichimlikni man etish bilan muammo hal bo’lmaydi deydi u. ”Mer qanday taklif kiritganini bilasizmi? Masalan, restoranga borsangiz, bir litrlik pivo buyura olasiz, lekin bir litr koka-kola buyurib, icholmaysiz. Bunda mantiq bormi o’zi?” Kechayu-kunduz ishlaydigan do’konlardan qariyb bir litrlik ichimlikni bemalol sotib olasiz. Nyu-York shahar hokimiyati 2006-yilda o’tkazilgan tadqiqotga ishora qilib, tarkibida shakar ko’p bo’lgan ichimlik yurakni ishdan chiqaradi deydi. Shifokorlar mer tomonda. “Bir litr shakarli suv faqat zarar... Salomatlik uchun hech qanday foydasi yo’q. Faqat ko’proq kaloriya iste’mol qiladi odam va oxir-oqibat semiradi,” - deydi yetakchi shifokor Kler Lebrun. Qancha ko’p shakar iste’mol qilsangiz, uni shuncha ko’proq qumsaysiz, deydi u. “Ochig’ini aytsam, men ham koka-kolaga banggi edim. Endi tashlashga harakat qilyapman”. Semizlik zamon balosi ekaniga shubha yo’q. "Menimcha, bu juda yaxshi taklif. Mana menga qarang. Meni ozg’in deb bo’lmaydi. Qornimga qarang...” - deydi bir nyu-yorklik. Mer taklifini Nyu-York shahri Salomatlik kengashi tasdiqlashi kerak. Uning a’zolarini Blumbergning o’zi tayinlagan. Demak, taklif qonunga aylanishi ehtimoli katta.